Anika Smit-moordsaak: Verdagte vir waarneming gestuurAndré van Wyk tydens Maandag se hofverskyning. Foto: Phillip Bruwer André van Wyk (24), wat aangekla word van die moord op Anika Smit, het Maandag in die Pretoria-Noord-landdroshof verskyn. Van Wyk staan tereg op aanklagte van moord, verkragting en lykskending. Staatsaanklaer adv. Tania Carstens het versoek dat Van Wyk na ŉ psigiatriese hospitaal verwys word vir volledige waarneming. Adv. Corrie Nieuwenhuys, Van Wyk se regsverteenwoordiger, het gesê Van Wyk gaan nie in die stadium om borgtog aansoek doen nie en dat hulle nie ŉ beswaar het teen die psigiatriese waarneming nie. Carstens het gesê die staat sal borgtog teenstaan wanneer Van Wyk besluit om aansoek te doen. Van Wyk sal in ŉ enkelsel in die hospitaalafdeling van die Kgosi Mampuru II-gevangenis in Pretoria bly tot ŉ bed in die Weskoppies- psigiatriese hospitaal beskikbaar word. Die saak is tot 25 Oktober uitgestel. Anika is op 10 Maart 2010 in Theresapark, in die noorde van Pretoria, vermoor. Die moordenaar het albei haar hande afgesny en dit van die toneel verwyder. Sy is ook seksueel aangerand en het verskeie steekwonde aan haar liggaam gehad. Haar hande is nooit gevind nie. Van Wyk het hom op 17 September aan die polisie oorgegee in verband met die moord op Smit. Lees alle vorige berigte oor Anika Smit op Maroela Media. Lees ook: Anika Smit-saak: ‘Hy kan nie onthou nie’